ཁྱེད་ནི་ཁམས་གསུམ་སེམས་ཅན་གྱི་བློ་མུན་བསལ་བའི་སྒྲོན་མེ་དང་།བསྟན་འགྲོའི་དཔལ་མགོན་ཏེ།གྱེར་བསྟན་མི་ནུབ་པའི་རྒྱལ་མཚན་དང་།ཐར་པའི་དེད་དཔོན་ཡིན།ཁྱེད་ཀྱི་ཞལ་གདམས་བདུད་རྩིའི་ཟིལ་མ་ནི་སྐྱེ་རྒུའི་བདེ་སྐྱིད་ཀྱི་གསོའི་སྨན་དང་།ངའི་བསླབ་གསུམ་གྱི་ལྗང་བུ་སྐྱེ་བའི་ཟིལ་དང་རླན་ཡང་ཡིན།ཁྱེད་ནི་ཐུན་མིན་ཞང་བོད་ཀྱི་ཤེས་རིག་གི་སྲོག་འཛིན་དང་།གྱེར་བསྟན་གྱི་མངའ་བདག་སྟེ།ངའི་རྩ་བའི་བླ་མ་ཡང་ཡིན།ཁྱེད་ནི་དཔལ་ལྡན་སྨན་རིའི་ཁྲི་འཛིན་ཏེ།རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་དང་དགོངས་རྟོགས་དབྱེར་མེད་ཡིན་པ་ལུང་ལས་བསྔགས་པའི་འགྲོ་འདྲེན་གྱི་སྟོན་པ་ཆེན་པོ།ལུས་མི་གྲལ་དུ་བཞུགས་ཀྱང་སེམས་སངས་རྒྱས་ཀྱི་དབྱིངས་གྲལ་དུ་འཁོད་པའི་སྐུ་གསུམ་མངོན་གྱུར་གྱི་སྟོན་པ་སྟེ།དེ་ཡང་ལྷ་མིའི་རྣམ་འདྲེན་དམུ་རྒྱལ་སྲས་པོ་སྟོན་པ་སངས་རྒྱས་གཤེན་རབ་མི་བོས་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་འདི་ལས་བསྒྲལ་ཏེ་ཐར་པ་བདེ་ཆེན་གྱི་སར་འགོད་པའི་ཕྱིར་དུ་གསུངས་པའི་བོན་མདོ་སྔགས་སེམས་གསུམ་གྱི་ཟབ་གདམ་དབང་ལུང་མན་ངག་བརྒྱུད་པ་དང་བཅས་པ་རྣམས་ཡོངས་འཛིན་སེང་ཆེན་རྣམ་གཉིས་ཀྱིས་བུམ་པ་གང་བྱོའི་ཚུལ་དུ་རྗེས་བཞག་གནང་བ་བཞིན་ཞལ་ངད་ཀྱི་ཟིལ་པ་མ་ཡལ་བར་དམ་གཙང་གི་དྲི་ངད་ཐུལ་ལེ་བ།མཐུ་བྱིན་གྱི་ཚན་ཁ་མ་ཉམས་པ་སྐལ་ལྡན་སྨིན་གྲོལ་གྱི་ལམ་ལ་བཀོད་པ།བརྒྱུད་རིམ་གྱི་ཉག་ཐག་མ་ཆད་པ་འཆང་བའི་དཔོན་གསས་བླ་མ་ཡིན།ཁྱེད་ནི་སངས་རྒྱས་ལས་སེམས་དཔའ་མི་སྣང་བ་ནི་ངའི་དད་པ་དང་།ཁྱེད་ཀྱི་དངོས་བྱུང་གི་ཡོན་ཏན་དང་ཕྲིན་ལས་ཀྱིས་བཞག་པའི་བྱིན་རླབས་ཀྱི་ཚན་ཁ་ཞིག་ཡིན།